《通判苏君俞见和复次韵答之》
宋代·唐庚

公才过人其倍十，词艺即今谁跂及。

万卷收藏富编集，诗人阃域称优入。西州书生学穿执，朅来东游为丝粒。

十分折腰敢长揖，欲吐壮怀还自吸。朋从调笑斗捷给，狂言偶发难收拾。

语意俳谐韵牵絷，不敢献公公密缉。报章大是鲛人泣，一一珠玑落圆湿。

自惭思竭如空笈，口吻悲吟知窘急。

作者简介：唐庚，1070年～1120年在世，北宋诗人。字子西，人称鲁国先生。眉州丹棱（今属四川眉山市丹棱县）唐河乡人。哲宗绍圣（一○九四）进士（清光绪《丹棱县志》卷六），徽宗大观中为宗子博士。经宰相张商英推荐，授提举京畿常平。商英罢相，庚亦被贬，谪居惠州。后遇赦北归，复官承议郎，提举上清太平宫。后于返蜀道中病逝。